สงครามอิหร่าน–อิสราเอล

สงครามอิหร่าน–อิสราเอล  เป็นการขัดกันทางอาวุธระหว่างประเทศอิหร่านและประเทศอิสราเอล ซึ่งเริ่มต้นเมื่อวันที่ 13 มิถุนายน 2025 โดยอิสราเอลเปิดฉากโจมตีทางอากาศต่อเป้าหมายหลายสิบแห่งทั่วอิหร่าน ให้เหตุผลว่าเพื่อหยุดยั้งการขยายโครงการนิวเคลียร์ของอิหร่าน 
ช่วงค่ำของวันที่ 13 มิถุนายน อิหร่านเริ่มปฏิบัติการตอบโต้ด้วยการยิงมิสไซล์และส่งโดรนถล่มเป้าหมายทางทหาร หน่วยข่าวกรอง และย่านที่อยู่อาศัยของอิสราเอล ความขัดแย้งครั้งนี้ถือเป็นการยกระดับจากการโจมตีที่เคยเกิดขึ้นก่อนหน้านี้ โดยทั้งสองประเทศเคยมีการปะทะกันมาแล้วในเดือนเมษายนและตุลาคม 2024 สงครามครั้งนี้เกิดขึ้นท่ามกลางวิกฤตในตะวันออกกลางที่เริ่มหลังเหตุโจมตีเมื่อวันที่ 7 ตุลาคม รวมถึงสงครามในกาซา ความขัดแย้งระหว่างอิสราเอลกับฮิซบุลลอฮ์ และวิกฤตการณ์ทะเลแดง
การโจมตีของอิสราเอลได้รับเสียงสนับสนุนจากกลุ่มฝ่ายค้านในอิหร่านบางกลุ่ม และจากอดีตประธานาธิบดีดอนัลด์ ทรัมป์ ของสหรัฐ ที่เรียกร้องให้อิหร่านยอมรับข้อตกลงนิวเคลียร์โดยเร็ว อย่างไรก็ตาม ปฏิบัติการครั้งนี้ถูกประณามโดยรัสเซีย จีน และหลายประเทศในตะวันออกกลางและแอฟริกา ขณะที่สหภาพยุโรปและประเทศหลักในยุโรปได้ประณามอิหร่านว่าเป็นภัยต่อเสถียรภาพ เรียกร้องให้อิหร่านไม่ครอบครองอาวุธนิวเคลียร์ และขอให้อิสราเอลกับอิหร่านลดความตึงเครียดลง
อิสราเอลเปิดฉาก.
13 มิถุนายน 2025 ประเทศอิสราเอลเปิดฉาก "ปฏิบัติการสิงโตผงาด" (Operation Rising Lion) เพื่อทำลายภัยคุกคามจากโครงการนิวเคลียร์ของอิหร่าน โดยถือเป็นการโจมตีข้ามพรมแดนครั้งใหญ่ที่สุดของอิสราเอลในรอบหลายทศวรรษ เป้าหมายหลักของปฏิบัติการคือการทำลายโครงสร้างพื้นฐานด้านนิวเคลียร์ของอิหร่าน รวมถึงการตัดรอนขีดความสามารถของกองทัพอากาศอิหร่าน ทั้งนี้ก่อนปฏิบัติการ มอสสาดของอิสราเอลได้ทำปฏิบัติการลับหลายชุด ทั้งการก่อวินาศกรรมภายใน และการใช้สัญญาณวิทยุเพื่อข่มการป้องกันภัยทางอากาศของอิหร่าน
ปฏิบัติการเริ่มต้นด้วยการใช้เครื่องบินรบมากกว่า 200 ลำ รวมถึง F-35I และ F-15I พร้อมอาวุธนำวิถีความแม่นยำสูง ทิ้งระเบิดกว่า 330 ลูกใส่เป้าหมายทั่วอิหร่าน โดยเฉพาะสถานที่เกี่ยวกับโครงการนิวเคลียร์ที่ฟุรโดว์ (Fordow), แนตันซ์ (Natanz) เอสแฟฮอน (Isfahan) และฐานยิงมิสไซล์ที่ฆอราแมบาด อิสราเอลยังได้โจมตีฐานปล่อยขีปนาวุธใกล้นครแทบรีซ ฐานขีปนาวุธในนครเคร์มอนชอฮ์ และสถานที่ของกองพิทักษ์ปฏิวัติอิสลามใกล้กรุงเตหะรานและในเมืองปีรานชาฮ์ร การโจมตียังสร้างความเสียหายแก่โครงสร้างพื้นฐานสาธารณะด้วย เช่นโรงกลั่นน้ำมันชานเมืองเตหะราน
การโจมตีของอิสราเอลสร้างความเสียหายต่อศูนย์นิวเคลียร์แนตันซ์ และศูนย์เทคโนโลยีนิวเคลียร์เอสแฟฮอน แต่ไม่สามารถสร้างความเสียหายต่อโรงงานเสริมสมรรถนะนิวเคลียร์ฟุรโดว์ซึ่งอยู่ลึกใต้ดิน นอกจากนี้ ยังได้คร่าชีวิตนายทหารระดับสูงหลายคน เช่น พลตรีโมแฮมแมด บาเกรี เสนาธิการทหารสูงสุด, พลตรีโฮเซน ซะลามี ผู้บัญชาการกองพิทักษ์ปฏิวัติอิสลาม ตลอดจนคร่าชีวิตนักวิทยาศาสตร์นิวเคลียร์หลายราย
อิหร่านตอบโต้.
ในคืนวันที่ 13 มิถุนายน อิหร่านเริ่มการตอบโต้ด้วย "ปฏิบัติการทรูพรอมมิส 3" ด้วยการยิงมิสไซล์ครั้งละร้อยลูกสู่อิสราเอล แม้ว่าอิสราเอลมีระบบป้องกันภัยทางอากาศที่ชื่อไอเอิร์นโดม แต่จำนวนมิสไซล์ของอิหร่านมีมากเกินกว่าที่ไอเอิร์นโดมจะสกัดได้หมด ทำให้มีมิสไซล์จำนวนไม่น้อยพุ่งใส่อาคารบ้านเรือนของอิสราเอล สถานที่สำคัญที่ได้รับความเสียหายได้แก่อาคารกองบัญชาการกองทัพอิสราเอลในเทลอาวีฟและโรงเรียนข่าวทหารที่อยู้ใกล้เคียง กระทรวงมหาดไทยในไฮฟาได้รับความเสียหายไม่มาก สำนักงานสถานทูตสหรัฐในเทลอาวีฟได้รับความเสียหายเล็กน้อยจากแรงระเบิด การโจมตีโดยอิหร่านนี้ถูกทำติดต่อกันหลายวัน ประเมินกันว่าอิหร่านยิงมิสไซล์สู่อิสราเอลกว่าหนึ่งพันห้าร้อยลูกในตลอดสิบสองวัน
สหรัฐเข้าร่วมสงคราม.
22 มิถุนายน 2025 กองทัพสหรัฐทำการโจมตีทางอากาศต่อสถานที่เกี่ยวกับโครงการนิวเคลียร์ของอิหร่านสามแห่ง ได้แก่ ฟุรโดว์, แนตันซ์ และเอสแฟฮอน ภารกิจโจมตีดำเนินการโดยเครื่องบินทิ้งระเบิดล่องหน นอร์ทธรอป B-2 Spirit จำนวนเจ็ดลำ บินตรงจากฐานทัพในรัฐมิสซูรีโดยไม่หยุดพักตลอดระยะเวลา 37 ชั่วโมง เครื่องบินหกลำได้ทิ้งระเบิดทะลวงบังเกอร์ GBU-57A/B MOP จำนวน 12 ลูกใส่โรงงานฟุรโดว์ ส่วนอีกลำโจมตีโรงงานแนตันซ์ด้วยระเบิด MOP จำนวน 2 ลูก นอกจากนี้ยังมีการยิงมิสไซล์โทมาฮอว์กจากเรือดำน้ำใส่แนตันซ์และเอสแฟฮอน
ผลของปฏิบัติการนี้ทำให้โรงงานแนตันซ์ได้รับความเสียหายอย่างรุนแรงจนไม่สามารถใช้งาน ส่วนฟุรโดว์และอิสฟาฮานได้รับความเสียหายระดับหนัก อิหร่านตอบโต้ด้วยการยิงมิสไซล์จำนวนมากใส่อิสราเอล และประกาศจะปิดช่องแคบฮอร์มุซ